Sykkylven kommune

Sykkylven er ein kommune på Sunnmøre i Møre og Romsdal med om lag 7600 innbyggjarar.  Kommunesenteret er Aure.
Kommunen grensar til Fjord og Stranda i aust og til Ørsta i sørvest. I nord ligg Storfjorden med Ålesund på andre sida. Om lag 3/4 av folket i kommunen bur langsmed den åtte kilometer lange Sykkylvsfjorden, ein sidefjord av Storfjorden. Kommunikasjonen på tvers av fjorden vart monaleg betre då Sykkylvsbrua vart opna i 2000 mellom krinsane Vik og Ikornnes.  

Namnet «Sykkylven» er truleg eit gamalt fjordnamn. Sistelekken -ylven tyder truleg ‘lågt fuktig lende’, medan fyrstelekken anten kan kome av ‘sekk’ (jf. det faktum at det er tale om ein sekkefjord) eller av ‘stilleståande eller langsamt rennande vatn’, eventuelt ‘lita vik’ (jf. skrivemåten Síkiflir).

Historie 
Sykkylven var del av Ørskoug prestegjeld og tinglag, og Ørskoug kommune frå 1837. Sykkylven vart skild ut frå Ørskog som eigen kommune i 1883. Bygdene Ramstaddalen og Søvikdalen på sørsida av Storfjorden vart tilførte frå Ørskog i 1955.

Arkeologiske funn under leiing av fylkesarkeolog i Møre og Romsdal, Bjørn Ringstad, viser at der har vore fast busetnad på tettstaden Aure sidan 800 år f. Kr. 

Norsk møbelfaglig senter ligg i Sykkylven, og er eit dokumentasjonssenter og museum for møbelindustrien.

Næringsgrunnlag 
Hovudnæringa i Sykkylven er industri, med hovudvekt på møbelindustri. Dei mest kjende møbelfabrikkane er Ekornes, Scandinor ANS, Hjellegjerde, Brunstad og Formfin. I tillegg er der industrigreiner som produserer transformatorar, emballasjeprodukt, stålkomponentar, baderomsinnreiing, bygningsprofilar og utstyr til skip og oljeinstallasjonar. Der er òg fleire underleverandørar, sørvisbedrifter og design- og arkitektkontor.

Tettstader og bygder 
Sykkylven har tre tettstader: 
 Sykkylven sentrum er sett saman av bygdene/gardane Aure, Ørsneset, Grebstad og Vik og er med vel 4000 innbyggjarar den 8. største tettstaden i Møre og Romsdal
 Ikornnes med 825 innbyggjarar
 Straumgjerdet (stundom skrive Straumgjerde) med 482 innbyggjarar
Av bygder og bygdelag kan desse nemnast:
 Velledalen
 Ramstaddalen
 Hundeidvika

Offentlege institusjonar 
I Sykkylven prestegjeld har ein to sokn: Sykkylven og Ikornnes. Prestegjeldet høyrer til Austre Sunnmøre prosti i Møre bispedømme. Sykkylven kyrkje vart vigsla i 1990, etter at gamlekyrkja brann ned i 1983. Ikornnes kyrkje vart vigsla i 1978.

Sykkylven lensmannsdistrikt i Sunnmøre politidistrikt høyrer til Sunnmøre tingrett.

Sykkylven har ein vidaregåande skule, Sykkylven vidaregåande skule, med yrkesfaglege og studieførebuande studieprogram.

Friluftsliv og kultur
Sykkylven er ei fin bygd for fjellturar. Der er mange høve til gåturar og til skiturar, til dømes på Fjellsætra der det er skianlegg for alpint (Sunnmørsalpane skiarena) og for langrenn. Dei høgaste tindane, som Råna på 1586 moh., eignar seg for fjellklatring. 

I kulturlivet merkar Sykkylven seg ut med eit rikt musikkliv med sju korps, ti kor, storband og fleire band. 

Sykkylvsbladet med redaksjonslokale på Aure var lokalavis for kommunen frå 1946 til og med 2020. Etter ei samanslåing med Sunnmøringen vart avisa erstatta av Nyss frå 2021.

Folketalsutvikling 
Folketalsutvikling for Sykkylven kommune frå 1883:

aDette talet omfattar ikkje eit område som var del av Ørskog kommune fram til 1955, då det vart overført til Sykkylven kommune. Dette området hadde då 348 innbyggjarar.

Folk frå Sykkylven kommune 
Øystein Eliassen (1922-1997), lokalpolitikar
Elisabeth Andreassen (f. 1958), songar
 Edvard Drabløs (1883–1976), skodespelar
 Karl Arne Utgård (f. 1951), høgsterettsdomar
 Jens Petter Ekornes, tidl. konsernsjef
 Jens E. Ekornes (1908–1976), møbelprodusent
 Ingmar Relling (1920–2002), møbeldesignar
 Otto Hjellegjerde (1917–1997), møbelprodusent
 Henrik Straumsheim (1893–1975), diktar
 Rolf Sagen, forfattar
 Jostein Fet, litteraturforskar og fagbokforfattar
 Martin Ystenes, professor
 Arnold Weiberg-Aurdal, fødd 1925, tidl. stortingsrepresentant, ordførar og forfattar. 
 Nicolay Grevstad (1851–1940), norsk-amerikansk jurist, pressemann, politikar og diplomat.
 Øystein Eliassen (1922-1997) ordførar (1970-75), fylkespolitikar og likningssjef(1951-1990)
 Karstein Oddmund Vik, (1919-2003), arkitekt og fiskeoppdretter.
 Hilde Louise Asbjørnsen (f. 1976), kabaretartist og musikar
 Rune Bergmann (f. 1976), dirigent
 Kenneth Ekornes (f. 1974), musikar
 Bernt Fauske, skipseigar

Kjelder

Bakgrunnsstoff 
 Sykkylven kommune
 Sykkylven sogenemnd (med tilvisingar til lokalhistorisk litteratur)
 Ringstad, Bjørn. 2001. Aura-Pål sitt rike. Sykkylven: Sykkylven sogenemnd.
 Odd Karstein Fløtre. 2009. Jomsvikingslaget i oppklarende lys. Vikingtid i Sykkylven.
 Gjævenes, Martin. 1957. Utvandrarane frå Sykkylven. Sykkylven: Sykkylven sogenemnd.  
 Sykkylven: gardssoga. 1972–1983. 4 band. Sykkylven: Sykkylven sogenemnd.
 Høidal, Eldar. 1990. Industrisoge for Sykkylven. Sykkylven: Sykkylven industrilag.
 Sykkylven kommune
 Sykkylven Reiselivsforum
 Sykkylven kommune, sentrumsområdet - vevkamera 

 
Sunnmøre
Kommunar i Møre og Romsdal